कबड्डीको फ्रेन्चाइज लिग हुने
कबड्डीको फ्रेन्चाइज लिग हुने भएको छ । अखिल नेपाल कबड्डी संघ (एन्का) ले एस्ट्रोनिक्स इभेन्ट म्यानेजमेन्ट कम्पनीसँग मिलेर नेपाल कबड्डी लिग आयोजना गर्न लागेको हो । फुटबल र क्रिकेटमा फ्रेन्चाइज लिगको सफलता र लोकप्रियता देखेर आफूहरू पनि उत्साही भएको एन्काले जनाएको छ ।
काठमाडौँ — कबड्डीको फ्रेन्चाइज लिग हुने भएको छ । अखिल नेपाल कबड्डी संघ (एन्का) ले एस्ट्रोनिक्स इभेन्ट म्यानेजमेन्ट कम्पनीसँग मिलेर नेपाल कबड्डी लिग आयोजना गर्न लागेको हो । फुटबल र क्रिकेटमा फ्रेन्चाइज लिगको सफलता र लोकप्रियता देखेर आफूहरू पनि उत्साही भएको एन्काले जनाएको छ ।नेपाल कबड्डी लिग आयोजना गर्न एन्का र एस्ट्रोनिक्सले शुक्रबार सम्झौता गरेका छन् । एन्काकी अध्यक्ष तुलसा थापा र एस्ट्रोनिक्सका अध्यक्ष अमित बेगानीले सम्झौतामा हस्ताक्षर गरे । सम्झौता दुई वर्षलाई छ । यसबापत एस्ट्रोनिक्सले एन्कालाई वार्षिक १५ लाख प्रदान गर्नेछ । सम्झौताअनुसार दुई वर्षपछि यो रकममा हरेक वर्ष १० प्रतिशतले थपिँदै जानेछ ।पुरुषतर्फको लिगका लागि सम्झौता भए पनि मिति अझै निश्चित भइसकेको छैन । एन्का र एस्ट्रोनिक्सले जुलाईसम्म लिग आयोजना गर्ने लक्ष्य राखेको छ । प्रतियोगिता कुन शैलीमा हुने केही खुलाइएको छैन । एन्काका महासचिव अरविन्दकुमार झाले अन्य पक्षबारे छिट्टै जानकारी गराउने बताउँदै महिलाको पनि लिग आयोजना गर्न आफूहरू प्रयासरत रहेको जनाए । सेप्टेम्बरमा चीनमा सम्पन्न १९ औं एसियाली खेलकुदमा नेपाली महिला कबड्डीले कांस्य पदक जितेको थियो । ‘एसियाली खेलकुदले प्रमाणित गरिसकेको छ कबड्डी नेपालका लागि कति महत्त्वपूर्ण र कत्तिको लोकप्रिय खेल हो भनेर,’ झाले भने, ‘धेरै प्रयासपछि हामी यो स्थितिमा आइपुगेका छौं । लिग आयोजनाका लागि हामीले डेढ वर्षदेखि प्रयास गरिरहेका थियौं ।’नेपालमा ३–४ सय खेलाडी रहेको र त्यसबाट लिगका लागि खेलाडी छनोट गरिने र एसियाली कबड्डी संघको स्वीकृति लिएपछि विदेशी खेलाडीका लागि पनि यो लिगमा ढोका खुल्ने झाले बताए । लिग आयोजना गर्न राष्ट्रिय खेलकुद परिषदबाट स्वीकृति लिइसकेको आयोजकले जनाएको छ । भारतपछि कबड्डीको फ्रेन्चाइज लिग आयोजना गर्ने नेपाल दोस्रो राष्ट्र हुने एन्काको दाबी छ ।